Tervete looduspark  Tervete - maaliline unistustemaa Läti ja Leedu piirialal. Tervete asub Leedu piiri ääres, Läti edelaosas, 20 km kaugusel Via Hanseatica maanteest.  Tervete looduspark on üks kõige sagedamini külastatav turismisihtkoht Lätis, kuna sealne loodus on unikaalne ja kaunis, maastik ei ole tüüpiline Zemgale piirkonnale ning seal asub mälestisi nii muistsetest aegadest kui ka hilisajaloost. Kõige ilusam osa Tervete looduspargist on kindluse muldvallid, mis meenutavad meie eelkäijate vaprat võitlust ning elu enam kui 800 aastat tagasi. Tervete ajaloomuuseumis saab näha rauaaja ornamentide kogu, Tervete kindluse maketti, relvi, majapidamisesemeid ja taastatud  rõivaid. Samuti on siin Läti armastatud kirjaniku Anna Brigadere muuseum, kus kõik on säilitatud sellisena, nagu see oli tema eluajal. Arvukad sillad, laudteed ja trepid üle Tervete jõe ning rohked teerajad ja mänguväljakud muudavad looduspargi atraktiivseks ning võimaldavad külastajatel veeta aega vabas õhus. Sellist männimetsa kui Tervetes ei ole kuskil mujal Lätis ega teistes Balti riikides - mõned puud on peaaegu 300 aastat vanad. Tervete metsaparki korrastatakse ja uuendatakse pidevalt ning see on paljude  turistide lemmikpaigaks. Praegu rekonstrueeritakse "muinasjutumetsa". Kujurid on voolinud sinna puidust päkapikke ning päkapikuperekonnal on praegu käsil uue linna ehitus - juba on püstitatud mõlemale poole Päkapikuteed mitmeid hooneid. Samuti uuendatakse lastele mõeldud pargiosa. Kõige värskem üllatus on turistidele mõeldud nõiarada, kus täiskasvanud ja lapsed saavad vestelda ja nalja heita väikese nõiaga, kes tutvustab oma valdusi kõigile soovijaile. Igal kevadel ja suvel korraldavad pargi peremehed Zemgale  pidustusi, kus saab laulda, tantsida ja mänge mängida ning kus käsitöölised näitavad oma kätetööd. Sellest peost võtavad osa ka käsitöömeistrid Leedust, Lätist ja Eestist. 2005. aastal külastas Tervete loodusparki enam kui 52 tuhat turisti. Kuid ainuüksi kahel päikesepaistelisel päeval 2006. a septembris oli looduspargi külastajaid ligi kaks ja pool tuhat. Seega võib kindlalt väita, et eelmise aasta külastajaterekord on ületatud. Tervete looduspark on kütkestav kogu aasta vältel.  LISAINFO